ยูบิน

คิม ยู-บิน (เกิด 4 ตุลาคม ค.ศ. 1988) หรือ ยูบิน เป็นแร็ปเปอร์ นักร้อง นักแต่งเพลง นักแสดงชาวเกาหลีใต้ ยูบินเป็นผู้ก่อตั้งและดำรงตำแหน่งเป็นประธานกรรมการบริหารของบริษัทหน่วยงานด้านความบันเทิง RRR Entertainment https://www.rrrentertainment.co.kr/post/yubin[] เธอเริ่มมีชื่อเสียงมาจากการเป็นสมาชิกของวันเดอร์เกิลส์ เกิร์ลกรุปเกาหลีใต้ ที่ก่อตั้งขึ้นโดยเจวายพีเอนเตอร์เทนเมนต์เมื่อปี ค.ศ. 2007 และได้ทำกิจกรรมกับวงมาโดยตลอดจนกระทั่งวงยุบลงในปี ค.ศ. 2017 ยูบินเปิดตัวในฐานะนักร้องเดี่ยวเมื่อปี ค.ศ. 2018 ด้วยเพลง "Lady" และนับแต่นั้นมาเธอได้ปล่อยเพลงออกมาอย่างต่อเนื่อง
ประวัติ.
ค.ศ. 1988–2007 ชีวิตในช่วงต้น.
ยูบิน เกิดเมื่อวันที่ 4 ตุลาคม ค.ศ. 1988 ที่เมืองกวางจู ประเทศเกาหลีใต้ เธออาศัยอยู่ในประเทศเกาหลีใต้จนกระทั่งถึงระดับชั้นมัธยมปลาย ขณะที่ยูบินอาศัยอยู่ในประเทศเกาหลีใต้ เธอได้เข้าเรียนที่โรงเรียนมัธมอันยางเป็นระยะเวลาหนึ่งก่อนที่จะย้ายไปยังเมืองแซนโฮเซ รัฐแคลิฟอร์เนีย ประเทศสหรัฐอเมริกา และจบการศึกษาระดับมัธยมปลายจากโรงเรียน Leland High School ยูบินจบการศึกษาระดับปริญญาตรี สาขาภาพยนตร์และดนตรีจากมหาวิทยาลัย Myongji
เดิมยูบินถูกวางตัวไว้ให้เปิดตัวในฐานะสมาชิกของวงโอซนยอ ภายใต้สังกัด "Good Entertainment" พร้อมกับ G.NA, ยูอี อาฟเตอร์สกูล, ฮโยซ็อง ซีเครต และ จีวอน สปีกา อย่างไรก็ตามวงได้ถูกยุบไม่นานก่อนที่จะเปิดตัวในปี ค.ศ. 2007 เนื่องจากบริษัทต้นสังกัดดังกล่าวมีปัญหาทางการเงิน และสมาชิกทุกคนที่ออกจากบริษัทได้แยกย้ายกันไปยังบริษัทบันเทิงแห่งอื่นในเกาหลีใต้
ค.ศ. 2007–2017 สมาชิกวงวันเดอร์เกิลส์.
ยูบินเปิดตัวในฐานะสมาชิกใหม่ของวงวันเดอร์เกิลส์ในวันที่ 7 กันยายน ค.ศ. 2007 เธอถูกแนะนำในฐานะนักร้องแร็ปหลักของวงแทนที่ฮย็อนอา แม้ว่าเธอจะเป็นที่รู้จักในฐานะนักร้องแร็ปของวันเดอร์เกิลส์เป็นส่วนมาก แต่ยูบินยังทำหน้าที่เป็นนักร้องเสริมของวงในบางครั้งด้วยเช่นกัน เช่นในเพลง "This Time" และ "Wishing on a Star" นอกเหนือจากการแสดงกับวงแล้ว เธอยังปรากฏตัวในมิวสิกวิดีโอหลายเรื่อง ประกอบด้วย "10 Out of 10" ของวงร่วมค่ายอย่าง 2PM และ "Once in a Life Time" ของวง ชินฮวา นอกจากนี้ยูบินยังได้ร่วมงานกับศิลปินเดี่ยวอีกหลายคน อาทิ แอนดี อี จากวง ชินฮวา, อี มินอู, คิม บอมซู และ Chun G และในปี 2008 เธอได้ร่วมแสดงสั้นๆ ในซิทคอม "Here He Comes" ของสถานีโทรทัศน์ MBC
ยูบินแสดงเนื้อเพลงแรกที่เธอแต่งขึ้นเองในเพลง "Do You Know That?" ของคิม บอมซู หลังจากนั้นยูบินได้แต่งเนื้อร้องแร็ปในท่อนของตัวเองในเพลงอื่น ๆ อีกหลายเพลง ในปี ค.ศ. 2011 ยูบินเป็นผู้เขียนเนื้อเพลง "Girls Girls", "Me, In" และ "Sweet Dreams" ในอัลบั้มที่สองของวันเดอร์เกิลส์ และยังเป็นผู้เขียนเพลง "Hey Boy" ในมินิอัลบั้ม "Wonder Party" ของวงที่วางจำหน่ายในวันที่ 3 มิถุนายน ค.ศ. 2012 ต่อมาในปี ค.ศ. 2013 ยูบินได้เปิดตัวครั้งแรกในบทบาททางการแสดงอย่างเป็นทางการในละครเรื่อง "The Virus" ของสถานีโทรทัศน์ OCN ซึ่งได้รับบทเป็น Lee Joo-Yeong แฮ็กเกอร์อัจฉริยะและผู้เชี่ยวชาญด้านไอที
ในวันที่ 24 มิถุนายน ค.ศ. 2015 มีการประกาศว่าวันเดอร์เกิลส์จะกลับมาอีกครั้งในฐานะวงดนตรีหลังจากที่ว่างเว้นจากการทำกิจกรรมไปเป็นเวลานานถึงสองปี วันที่ 17 สิงหาคม ค.ศ. 2015 ยูบินได้ยืนยันว่าเธอเข้าร่วมแข่งขันในรายการ "Unpretty Rapstar" ซีซันที่สอง ซึ่งทำให้ความนิยมของเธอเพิ่มขึ้นอย่างมาก สไตล์การแต่งหน้าและทรงผมของเธอกลายเป็นกระแสในเกาหลีใต้ ต่อมาในวันที่ 26 มกราคม ค.ศ. 2017 มีการประกาศว่าวันเดอร์เกิลส์ได้ตัดสินใจแยกวงหลังจากที่สัญญาของสมาชิกในวงหมดอายุ ยูบินเป็นหนึ่งในสองสมาชิกที่เลือกจะอยู่กับเจวายพีเอนเตอร์เทนเมนต์ต่อไปและต่อสัญญาของเธอในฐานะศิลปินเดี่ยว ต่อมาวงได้ปล่อยซิงเกิลสุดท้าย "Draw Me" ในวันที่ 10 กุมภาพันธ์ของปีเดียวกัน
ค.ศ. 2018–ปัจจุบัน การเปิดตัวในฐานะศิลปินเดี่ยว.
ในเดือนเมษายน ค.ศ. 2018 ยูบินประกาศว่าเธอกำลังเตรียมตัวสำหรับซิงเกิลชุดแรกของเธอผ่านบทสัมภาษณ์ในนิตยสาร Cosmopolitan ต่อมาในวันที่ 15 พฤษภาคม เจวายพีเอนเตอร์เทนเมนต์ประกาศว่าเธอได้ถ่ายทำมิวสิกวิดีโอสำหรับซิงเกิลนำเสร็จสิ้นแล้วซึ่งวางแผนจะปล่อยออกมาพร้อมกับอัลบั้มแรกของเธอในต้นเดือนมิถุนายน ซิงเกิลชุดแรก "City Woman" ถูกวางจำหน่ายในวันที่ 5 มิถุนายน ค.ศ. 2018 พร้อมกับเพลง "Lady" ซิงเกิลนำแนวย้อนยุค เพลงบีไซต์ "City Love" ไม่ได้ถูกวางจำหน่ายเนื่องจากปัญหาลิขสิทธิ์หลังจากมีการประกาศไปก่อนหน้านั้นว่าเพลงจะถูกวางจำหน่ายล่าช้า เนื่องจากเพลงดังกล่าวมีความคล้ายคลึงกับเพลง "Plastic Love" เพลงแนวเจแปนนีสซิตีป็อปของมาริยะ ทาเกอูจิ ที่ออกจำหน่ายเมื่อปี ค.ศ. 1984 และต่อมาในวันที่ 27 พฤศจิกายน ค.ศ. 2018 ยูบินได้วางจำหน่าย EP แรกของเธอ "#TUSM" ที่มาพร้อมกับเพลง "Thank U Soooo Much"